ส่วนที่ 2

1.  ปัจจัยความเสี่ยง

1.  ความเสี่ยงด้านความสามารถในการจ่ายเงินปันผลของบริษัท

  จากการที่บริษัทและบริษัทย่อยมีผลดำเนินขาดทุนอย่างต่อเนื่องติดต่อกันมาหลายปี
  ทำให้บริษัทมีผลขาดทุนสะสมเพิ่มขึ้นเป็นจำนวนมาก
  ส่งผลให้บริษัทไม่สามารถจ่ายเงินปันผลให้แก่ผู้ถือหุ้นของบริษัทได้จนกว่าบริษัทจะสามารถล้างขาดทุนสะสมให้หมดไปได้
  แต่อย่างไรก็ตาม เพื่อให้บริษัทสามารถจ่ายเงินปันผลให้แก่ผู้ถือหุ้นได้เร็วขึ้น
  บริษัทจึงได้ขออนุมัติจากที่ประชุมวิสามัญผู้ถือหุ้นครั้งที่ 2/2544 เมื่อวันที่ 15 พฤศจิกายน 2544
  เพื่อให้บริษัทสามารถนำเอากำไรจากส่วนเกินทุนและสำรองตามกฎหมายของบริษัทไปล้างขาดทุนสะสมที่มีอยู่
  ส่งผลให้บริษัทสามารถลดขาดทุนสะสมลงไปได้บางส่วน โดย ณ 31 ธันวาคม 2545
  บริษัทมีผลขาดทุนสะสมคงเหลือเป็นจำนวนทั้งสิ้น 981.10 ล้านบาท

2.  ความเสี่ยงจากการผลิต

-   ความเสี่ยงจากการขาดแคลนวัตถุดิบปอฟอกในการผลิต

  เนื่องจากอุตสาหกรรมผลิตภัณฑ์ปอ ต้องใช้ปอเป็นวัตถุดิบในการผลิต
  ซึ่งเป็นผลิตผลทางการเกษตรที่มีความต้องการใช้น้ำปริมาณมาก
  หากในปีใดปริมาณน้ำฝนไม่พอเพียง จะมีผลกระทบต่อผลผลิตปอ ทั้งในด้านปริมาณ และคุณภาพ
  นอกจากนี้ราคาของปอฟอกก็มีผลต่อปริมาณพื้นที่ปลูกปอด้วย กล่าวคือ
  ถ้าปีใดราคาปอฟอกมีราคาสูงก็จะทำให้มีการปลูกปอมากตามไปด้วย
  แต่ถ้าปีใดมีราคาปอตกต่ำก็จะทำให้ปริมาณพื้นที่ปลูกลดลง
  และจากนโยบายของบริษัทที่คงปริมาณการผลิตผลิตภัณฑ์ปอไว้ประมาณ 10,000 ตัน/ปี
  อาจจะส่งผลให้บริษัทเกิดความเสี่ยงจากการขาดแคลนวัตถุดิบปอฟอกในประเทศที่มีปริมาณผลผลิตไม่เพียงพอต่อความต้องการ
  แต่อย่างไรก็ตาม
  บริษัทก็สามารถขออนุญาตกระทรวงพาณิชย์เพื่อนำเข้าปอฟอกจากต่างประเทศเพื่อมาทดแทนปริมาณปอฟอกที่คาดว่าจะขาดแคลนในช่วงดังกล่าว
  และนอกจากนี้
  ในระยะที่ผ่านมาบริษัทได้หันไปเน้นการขยายกำลังผลิตในด้านบรรจุภัณฑ์ที่ทำมาจากพลาสติกมากขึ้น
  เพื่อรองรับความผันผวนทางด้านปริมาณวัตถุดิบของผลิตภัณฑ์ปอ

-   ความเสี่ยงจากการผันผวนของราคาเม็ดพลาสติกที่ใช้เป็นวัตถุดิบในการผลิตบรรจุภัณฑ์พลาสติก

  ปัจจุบันบรรจุภัณฑ์พลาสติกมีต้นทุนวัตถุดิบเม็ดพลาสติกประมาณร้อยละ 60 ของต้นทุนรวม
  โดยราคาเม็ดพลาสติกภายในประเทศจะผันผวนไปตามราคาตลาดโลกซึ่งบางช่วงเวลาอาจส่งผลให้ต้นทุนในการผลิตบรรจุภัณฑ์พลาสติกของบริษัทสูงขึ้นได้และอาจทำให้กำไรจากการดำเนินงานลดลง
  เนื่องจากบริษัทไม่สามารถผลักต้นทุนไปยังผู้บริโภคได้โดยการตั้งราคาสินค้าให้สูงขึ้น
  เพราะภาวะการแข่งขันในอุตสาหกรรมบรรจุภัณฑ์พลาสติกทางด้านราคารุนแรงมาก
  แต่อย่างไรก็ตาม บริษัทพยายามบริหารความเสี่ยงที่เกิดจากการผันผวนของราคาเม็ดพลาสติก
  โดยการจัดทำประมาณการความต้องการใช้เม็ดพลาสติกล่วงหน้า
  และจะกำหนดราคาขั้นสูงที่จะใช้ซื้อเม็ดพลาสติกไว้จากนั้น
  จะทำสัญญาจัดซื้อเม็ดพลาสติกล่วงหน้าในช่วงที่ราคาเม็ดพลาสติกต่ำกว่าราคาที่ทางบริษัทได้กำหนดไว้
  ซึ่งเป็นวิธีการหนึ่งที่ช่วยให้บริษัทสามารถลดความเสี่ยงที่เกิดจากการผันผวนของราคาเม็ดพลาสติกได้ในระดับที่น่าพอใจ
  และทำให้บริษัทสามารถควบคุมต้นทุนวัตถุดิบไม่ให้สูงกว่าบริษัทคู่แข่งขัน

3.  ความเสี่ยงทางการเงิน

-   ความเสี่ยงด้านสภาพคล่อง

  ตามเงื่อนไขสัญญาปรับโครงสร้างหนี้ที่บริษัทได้ทำสัญญาไว้กับสถาบันการเงิน
  กำหนดให้บริษัทต้องชำระเงินต้นและดอกเบี้ยเป็นเงินจำนวนมากในปีสุดท้ายของการปรับโครงสร้างหนี้
  และในปี 2552
  ซึ่งเป็นปีสุดท้ายที่บริษัทจะต้องชำระคืนหนี้เงินต้นและดอกเบี้ยแก่เจ้าหนี้ทุกรายตามสัญญาปรับปรุงโครงสร้างหนี้เป็นจำนวนเงินทั้งสิ้น
  634.17 ล้านบาท นอกจากนี้ ยังมีเงื่อนไขที่กำหนดให้บริษัทได้รับยกเว้นการชำระหนี้จำนวน
  126.34 ล้านบาท หากบริษัทสามารถปฏิบัติตามสัญญาดังกล่าวได้
  แต่หากบริษัทไม่สามารถปฏิบัติตามสัญญาได้
  บริษัทจะมีภาระต้องจัดหาเงินจำนวนดังกล่าวมาจ่ายชำระหนี้เพิ่มขึ้นด้วย
  ทำให้บริษัทอาจมีภาระการจ่ายชำระเงินต้นและดอกเบี้ยในปี 2552 รวมทั้งสิ้น 760.51 ล้านบาท
  ซึ่งอาจส่งผลกระทบต่อสภาพคล่องและการดำรงอยู่ของบริษัทในปีดังกล่าวอย่างมีนัยสำคัญ
  อย่างไรก็ตาม บริษัทได้พยายามลดต้นทุนรวมทั้งค่าใช้จ่ายในการขายและบริหารลง
  และได้ตั้งสำรองค่าเผื่อการด้อยค่าต่างๆ ไว้จนครบจำนวนแล้ว
  ประกอบกับบริษัทได้ทำสัญญาปรับโครงสร้างหนี้เรียบร้อยแล้ว
  ทำให้ดอกเบี้ยจ่ายมีแนวโน้มลดลงและจะส่งให้บริษัทเริ่มมีผลการดำเนินงานดีขึ้น นอกจากนี้
  ยังมีแนวทางจะเพิ่มทุนจดทะเบียนให้แก่บุคคลโดยเฉพาะเจาะจง
  หรือสามารถที่จะเรียกให้เจ้าหนี้บางส่วนแปลงสภาพเงินกู้เป็นทุนได้
  เมื่อมูลค่าทางบัญชีเท่ากับหรือสูงกว่า 10 บาทต่อหุ้น (ตามรายละเอียดตามข้อ 8.1 (ข)
  เงินกู้แปลงสภาพ) อีกทั้งบริษัทมีโครงการออกใบสำคัญแสดงสิทธิเสนอขายให้แก่ผู้ถือหุ้นเดิม
  จำนวน 150 ล้านหน่วย ในราคาใช้สิทธิ 5 บาทต่อหุ้น ระยะเวลาการใช้สิทธิ 8 ปี
  ซึ่งเป็นการเสนอขายในครั้งนี้
  ทั้งนี้จะทำให้บริษัทสามารถลดความเสี่ยงจากสภาพคล่องที่ต้องชำระคืนเงินต้นและดอกเบี้ยในปี
  2552 ได้ระดับหนึ่ง

4.  ความเสี่ยงที่เกิดจากการปรับสิทธิของใบสำคัญแสดงสิทธิ

  การคำนวณการเปลี่ยนแปลงราคาการใช้สิทธิตามเงื่อนไขการปรับสิทธิ คำนึงถึงราคาของหุ้นสามัญ
  ณ ช่วงเวลาที่มีการปรับสิทธิเท่านั้น โดยไม่ได้คำนึงถึงมูลค่าตามเวลา (Time Value)
  ของหุ้นสามัญ
  จึงทำให้วิธีการปรับสิทธิดังกล่าวไม่อาจชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน